।। प्रेम विरहगीत।।
यौ सजना कहु अहाँ , कोना हम रहबै अहाँ के बिना ।
भेलै कोन चुक यौ हमरा सँ , किया नैन मुनि बैसि रहलौं ।
कहबै ककरा मोनक बतिया , किया चण्ठ बनि रूसि रहलौं।
आबु आबु प्राण प्रितम , जियब हम आब कोना ।।
बाजु बाजु सजन सिनेहिया , तड़पै मन छै कंत बिना ।।
बाजु बाजु प्रेमी प्रियवर , देलौं किया यौ पीर वेदना ।।
--- गीतकार दिनेश झा " माधव "
।। मैथिली गजल ।।
मणि मानिक सन चम चम काया , चमकैत पुनम चान ।
नैन अहाँ केर अछि मधुशाला , मन मोहक मुस्कान ।।
घन घनघोर घटा सन कारी ,घुरमल घुरमल केश ।
मद मातल मद मस्त जवानी , कामिनी काम सनेश ।
गजगामिनी मन मोहनी मुरति, स्वर्ग परी सन भेश ।
पिक बैनी मृगलोचनी सुन्नरि , सौंदर्यक छी खान ।
नैन अहाँ केर अछि मधुशाला , मुख मोहक मुस्कान ।
चंचल चितवन चन्द्र चकोरी , सुगना जईसन ठोर ।
लाल गुलाब गाल अहाँ कअ , नमगर नाकक कोर ।
हिरणी जईसन चालि चलै छी , बान्हल प्रितक डोर ।
पातर पातर डार लचका कअ , छोड़लौं प्रेमक बाण।
नैन अहाँ केर अछि मधुशाला , मुख मोहक मुस्कान ।।
खन खन बाजे कँगन कर में ,पग पायल केर शोर ।
नाक नकवेसर झुमका टीका, अँग अँग भुषण तोर ।
सोरहो सिंगार बत्तिसो अभरण , रमणी रूप बेजोड़ ।
लिखल छन्द " माधव " सुनु दामिनी ,प्रित भरल ई गान ।
नैन अहाँ केर अछि मधुशाला , मुख मोहक मुस्कान ।
--------- गीतकार दिनेश झा " माधव "
।। चुमाओन गीत ।।
श्याम सलौना छै , मोहक नैना छै ,
मन्द - मन्द मुख मुस्कान ।
गे बहिना पहुना क करियौन चुमान ।।
तिनु भुवन में , जोड़ा नहि हिनकर ।
बाजब की कहबौ , बोल छन्हि मिठगर ।
कौशल्या क लाला छै , चमकैत उजाला छै ,
गे बहिना पहुना क करियौन चुमान ।।
कोमल कोमल , गाल छन्हि चोटकल ।
दुधकटुआ जेना , लागै छथि रघुवर ।
दुल्हा अनाड़ी छै , तीनगो महतारी छै ,
गे बहिना पहुना क करियौन चुमान ।।
चुमबे जे अयली , मातु सुनैना ।
देखि मगन मन , ढबकै छन्हि नैना ।
आजु सुहावन छै , मिथिला ई पावन छै ,
गे बहिना पहुना क करियौन चुमान ।।
की हम कहबौ , तोरो गे सखिया ।
काजर छै लेपने , सगरो ई अँखिया ।
" माधव " लिखल गीत , गाबु भरल प्रीत ,
गे बहिना पहुना क करियौन चुमान ।।
------ गीतकार दिनेश झा " माधव "
।। राम विवाह गीत ।।
दुल्हा दुलरूवा बबुआ , अबध किशोर हे ।
जनक जमैया देखि -2, मनमा विभोर हे ।।
फुल सन कोमल देहिया , पान सन ठोर हे ।
कमल नयन रघुवर - 2 , सिया चितचोर हे ।।
अछि मोन शंका सखि हे , सुनु बात मोर हे ।
कोना क ई भंग कयलनि-2, धनुष कठोर हे ।।
रवि सम कान्ति चमकत, जोत ईजोर हे ।
श्याम वरण दुल्हा - 2, दुल्हिन गोर हे ।।
चलु सखि बान्हु वर कें , प्रितक डोर हे ।
कहत " माधव " सखि हे- 2 , पहुना बेजोड़ हे ।।
------- गीतकार दिनेश झा " माधव "
मनोजवं मारूत तुल्य वेगं , जितेन्द्रीयं बुद्धिमतां बरिष्ठं ।
वातात्मजं वानरयुथ मुख्यं , श्रीरामदुतं शरणं प्रपद्ये ।।
।। हनुमान भजन ।।
हे शंकर सुवन वीर हनुमान ,
हरू संकट प्रभु हे दयानिधान।
अहाँ अंजनी नैनक तारा छी ,
प्रभु जनकसुता कें दुलारा छी।
छथि हृदय विराजीत सीताराम ,
हरू संकट प्रभु हे दयानिधान ।।
हे संकटमोचन पवन कुमार ,
देखु विपदा में अछि आई संसार ।
करू दुष्टक नाश हे वीर बलवान ,
हरू संकट प्रभु हे दयानिधान ।।
हम घोर विपत्ति में छी डुबल ,
अहाँ जाय कतय प्रभु छी सुतल ।
छी अतुलितबल कें अहाँ बलधाम ,
हरू संकट प्रभु हे दयानिधान ।।
हे रघुवर पद प्रभु अनुगामी ,
छी शरण अहाँ कें हम स्वामी ।
करू " माधव " कें प्रभु भव सँ त्राण ,
हरू संकट प्रभु हे दयानिधान ।।
------ गीतकार दिनेश झा " माधव "
